สั่งฟันโฆษณาขายประกันเกินจริง
คปภ.เตรียมออกกฎคุมโฆษณาขายประกันเกินจริง ให้สิทธิแย้งถึง 26 ต.ค.นี้ ก่อนประกาศใช้
18 ต.ค. 2555

คปภ.เตรียมออกกฎคุมโฆษณาขายประกันเกินจริง ให้สิทธิแย้งถึง 26 ต.ค.นี้ ก่อนประกาศใช้
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.อยู่ระหว่างทำประชาพิจารณ์เปิดรับฟังความคิดเห็นจากภาคธุรกิจประกันภัย และธุรกิจประกันชีวิต เรื่องการโฆษณาขายประกันของบริษัทประกันชีวิตและบริษัทประกันวินาศภัย ทางสื่อทุกชนิด โดยให้เสนอความคิดเห็นและส่งเข้ามาภายในวันที่ 26 ต.ค.นี้ เพื่อกำหนดร่างประกาศที่ชัดเจนออกมาบังคับใช้ต่อไป
ทั้งนี้ จะควบคุมการโฆษณาที่ระบุว่า “ไม่ต้องตรวจสุขภาพ” ซึ่งมีออกมาจำนวนมากนั้น จะต้องมีการระบุให้ชัดเจนด้วยว่าต้องแถลงเกี่ยวกับสุขภาพในใบคำขอเอาประกันภัย หรือประกันชีวิตด้วยหรือไม่ หากมีการแถลงเกี่ยวกับสุขภาพ ต้องระบุเพิ่มด้วยว่าการรับประกันชีวิตขึ้นอยู่กับถ้อยแถลงสุขภาพในใบคำขอเอาประกันภัยและประกันชีวิต
นอกจากนี้ การโฆษณาต้องมีเนื้อหาไม่เป็นเท็จหรือเกินความจริง ไม่ก่อให้เกิดความเข้าใจผิดในสาระสำคัญเกี่ยวกับตัวผลิตภัณฑ์หรือการจ่ายผลประโยชน์ 
แหล่งข่าวกล่าวว่า บริษัทประกันจะต้องไม่ประมาณผลตอบแทนที่ผู้บริโภคจะได้รับ หรือไม่ประมาณการผลประกอบการของธุรกิจ ยกเว้นผลิตภัณฑ์ประกันชีวิตที่มีการจ่ายเงินปันผลและผลิตภัณฑ์ประกันชีวิตควบการลงทุน 
กรณีที่มีการอ้างอิงรายงานทางวิชาการ สถิติหรือสิ่งอื่นใด ต้องระบุแหล่งที่มาให้ชัดเจน และต้องไม่ตัดทอนข้อมูลดังกล่าว จนอาจทำให้เกิดความเข้าใจผิดในสาระสำคัญแล้ว และพร้อมให้เจ้าหน้าที่ตรวจสอบได้ การโฆษณาผ่านสื่อที่ใช้ข้อความหรือภาพ ตัวอักษรของคำเตือน ต้องอ่านได้ชัดเจน ส่วนโฆษณาผ่านสื่อที่มีเฉพาะการใช้เสียง คำเตือนต้องมีระดับเสียงและความเร็วไม่แตกต่างจากคำโฆษณา
ทุกครั้งจะต้องมีคำเตือนว่า ผู้ซื้อควรทำความเข้าใจในรายละเอียดความคุ้มครองและเงื่อนไขก่อนตัดสินใจทำประกันภัยทุกครั้ง
สำหรับการออกเกณฑ์ดังกล่าวเพื่อนำมาควบคุมการโฆษณาให้เสนอข้อมูลให้ครบถ้วน ยกระดับธุรกิจประกันให้ทัดเทียมสถาบันการเงินอื่นๆ เพราะที่ผ่านมาการโฆษณาขายประกัน ไม่ได้ให้ข้อมูลครบถ้วน สร้างความเข้าใจผิดแก่ประชาชน